Virallinen lehti nro C 166 , 10/06/1996 s. 0206



B4-0598, 0612, 0627, 0644, 0653/96 Päätöslauselma EU:n ja Kamputsean ensimmäisestä sopimuksesta Euroopan parlamentti, joka A. ottaa huomioon, että lahjoittajien neuvoa-antavan ryhmän kokous Kamputsean avusta järjestetään heinäkuussa 1996 Tokiossa, B. ottaa huomioon, että Euroopan unioni neuvottelee ensimmäisestä yhteistyösopimuksesta Kamputsean kanssa, C. panee merkille, että rauhanprosessi ja demokratisointiprosessi edistyy Kamputsean kuningaskunnassa, jossa järjestettiin demokraattiset vaalit vuonna 1993 ja hyväksyttiin uusi perustuslaki, D. panee merkille, että ulkomaisen ja monikansallisen avun osuus on 40 prosenttia Kamputsean valtion talousarviosta ja että kaksi vuosikymmentä kestäneen sotatilan jälkeen maassa tarvitaan yhä huomattavaa tukea, esimerkiksi miinojen raivaamiseen, E. on hyvin huolissaan hallituksen vastaisten artikkelien vuoksi lakkautettua puolueetonta sanomalehteä «Odemkiek Khmer» julkaisseen Thun Bunlyn murhasta, F. on huolissaan lehdistön vapauden puutteesta Kamputseassa, missä neljä lehtimiestä on surmattu sen jälkeen kun hallitus valittiin demokraattisesti kolme vuotta sitten YK:n valvomissa vaaleissa, G. on huolestunut laajamittaisten metsänhakkuiden ympäristölle ja pitkällä aikavälillä Kamputsean taloudelle aiheuttamasta uhasta, H. panee merkille, että Kamputsean hallitus ilmoitti täydellisestä metsänhakkuukiellosta ja puutavaran vientikiellosta keväällä 1995, mutta että indonesialaiselle yritykselle annettiin lupa laajamittaiseen metsänhakkuuseen (1,3 miljoonaa hehtaaria) vuoden lopussa, I. on huolestunut laittoman metsänhakkuun aiheuttamista ympäristöhaitoista ja verotulojen menetyksistä, J. ottaa huomioon, että kamputsealaisen puutavaran kauppa Thaimaassa mahdollistaa suuren osan sisällissodan molempien osapuolen rahoituksesta, Euroopan parlamentti, joka 1. Vaatii komissiota sisällyttämään yhteistyösopimukseen lausekkeen, joka viittaa kansanvaltaan, ihmisoikeuksiin ja oikeusvaltioon ja jonka perusteella unioni voi keskeyttää avustuksensa ihmisoikeuksien ja perustavien kansanvallan periaatteiden loukkausten yhteydessä; 2. Kehottaa Kamputsean viranomaisia käyttämään valtaansa siten, että Thun Bunlyn murhasta vastuussa olevat saadaan oikeuden eteen; 3. Pyytää Kamputsean hallitusta kunnioittamaan täydellisesti lehdistön vapautta ja sananvapautta; 4. Vaatii komissiota painostamaan Kamputsean hallitusta säilyttämään metsänsä - saattamalla voimaan poikkeuksetta puun hakkuu- ja vientikielto, - parantamalla metsänhoitokäytäntöjä, metsittämällä, kouluttamalla, valvomalla ja määräysten täytäntöönpanolla, - asettamalla kielto kaikille toimiluville kunnes asianmukainen metsäluettelo ja metsää koskeva lainsäädäntö on olemassa; 5. Vaatii komissiota neuvoa-antavan ryhmän lahjoittajajäsenenä vaatimaan edellä mainittujen kohtien noudattamista molempien osapuolten kannalta hyväksyttävien päämäärien perusteella, joista on sovittu lahjoittajien ja Kamputsean kuninkaallisen hallituksen välillä; 6. Vaatii komissiota kiinnittämään tulevissa yhteistyösopimusta koskevissa neuvotteluissa Kamputsean viranomaisten huomion tarpeeseen kehittää kestäviä metsänhakkuukäytäntöjä, jotka perustuvat edellä mainittujen kohtien noudattamiseen; 7. Kehottaa puhemiestään välittämään tämän päätöslauselman neuvostolle, komissiolle, Thaimaan hallitukselle, Kamputsean hallitukselle ja kaikille Kamputseaa koskevan neuvoa-antavan ryhmän jäsenmaiden hallituksille, Maailmanpankille ja Kansainväliselle valuuttarahastolle.